[Foto’s] Betogings gaan voort by TuksFoto: Twitter via @afriforumjeug Ondanks die Universiteit van Pretoria (UP) se onderneming dat alle akademiese bedrywighede Maandag hervat sou word en dat toegang tot die instansie se Hatfield-kampus streng gemonitor sal word, het betogers weer Maandagoggend op die kampus saamgedrom. Foto’s is op sosiale media versprei van groepe betogers wat voor die Aula saamdrom met onlustepolisie wat die situasie staan en dophou. Polisienjalas en -beamptes was op verskeie plekke op die kampus te sien. ŉ Ouer van een van die studente het aan Maroela Media gesê haar kind wou die kampus verlaat, maar is deur ŉ groep betogers voor die biblioteek voorgekeer en moes veiligheidsonthalwe by sekuriteitsbeamptes skuiling vind. Foto: Twitter via @afriforumjeug Die universiteit se amptelike studentekoerant, Perdeby Nuus, het op Twitter gesê dat hulle nie meer foto’s van die betogings op sosiale media sal deel nie omdat joernaliste en fotograwe talle dreigemente ontvang het. ŉ Personeellid het ook op sosiale media vertel dat onlustepolisie buite die regsfakulteit waar sy werk, ontplooi is om personeellede te beskerm. Alle akademiese bedrywighede by die Hatfield-kampus is Woensdag onbepaald opgeskort weens die studentebetogings wat al sedert verlede Maandag op die kampus woed. Die UP het Sondag in ŉ verklaring gesê akademiese bedrywighede sal vandag weer hervat en toegang tot die kampus streng beheer word. Die universiteit het vroeër gesê toetse en klasse wat verlede week weens die betogings misgeloop is, sal herskeduleer word om tydens die resesweek, wat op 3 Oktober begin, plaas te vind. Teen 09:30 Maandag is daar berigte ontvang dat klasse weereens ontruim is weens die voortslepende betogings. Anna-Retha Bouwer, woordvoerder van die universiteit, kon dit nie aan Maroela Media bevestig nie. Sy het gesê sy weet nie wat die situasie tans op die kampus is nie en sal later meer kommentaar kan lewer.